**Ikimokyklinio ugdymo programa „Šičia mūsų pradžia“**

Marijampolės vaikų lopšelis – darželis „Šypsenėlė“, siekdamas Laimingo vaiko darželio vizijos, įgyvendindamas įstaigos misiją - būti bendros paskirties ikimokykline ugdymo įstaiga, besivadovaujančia demokratiškumo, integralumo, tautiškumo principais, teikiančia kokybiškas paslaugas vaikui ir šeimai, užtikrinančia sėkmingą, vaiko ugdymą(-si) formuojant vaiko vertybinį santykį su aplinka, modernizuojant ugdymo procesą ir šia savo veikla siekiančia teigiamų pokyčių, kad joje dirbantys ir besiugdantys jaustųsi saugiai, kurtų, ieškotų inovacijų, tobulėtų ir perteiktų patirtį**, nuo 2017 m. rugsėjo 1 d. pradėjo įgyvendinti naują Ikimokyklinio ugdymo programą „ŠIČIA MŪSŲ PRADŽIA“.** Įstaigos ikimokyklinio ugdymo programa garantuoja vaikams galimybę rinktis veiklą, pagal interesus ir poreikius, interesų bei poreikių plėtojimąsi ir naujų atradimą. Ji pritaikyta konkrečiam amžiaus tarpsniui svarbių vaiko gebėjimų nuosekliam ugdymui (si). Ugdomoji veikla yra tikslinga ir veiksminga, įvairi ir kūrybinga.

Rengiant šią programą vadovautasi Ikimokyklinio ugdymo metodinėmis rekomendacijomis ir ikimokyklinio amžiaus vaikų pasiekimų aprašu, žmogiškumo, ugdymo(si) aplinkos reikšmingumo, socialumo – emocinio kryptingumo principais. Didelis dėmesys buvo skirtas ugdymo turinio individualizavimui, aktyviems ugdymo metodams, efektyviam komunikavimui su šeima ir socialiniais partneriais, kūrybiškai įstaigos aplinkai, mokymuisi iš patyrimo, eksperimentavimui. Atsižvelgiant į kiekvieno vaiko unikalumą bei poreikius, ugdymo turinio planavime pasirinktos kūrybinės raiškos savaitės.

Lopšelyje – darželyje ugdymo dėmesio centre yra vaikas ir jo ugdymas(is), vaiko gerovė, į vaiką orientuoto ugdymo erdvė darželyje. Kad auklėtojai galėtų atskleisti ikimokyklinio amžiaus vaikų poreikius ir pakreipti juos reikiama linkme, pasirinktos ugdymosi programoskaip „Šičia mūsų pradžia“, „Kimochis“, „Vaikystė gamtos prieglobstyje“, ikimokyklinio ugdymo metodika „Gera pradžia“, Valdorfo pedagogika. Taip pat nuo 2017 m. rugsėjo 1 d. įgyvendiname Lauko pedagogiką.

Ikimokyklinio ugdymo programą „Šičia mūsų pradžia“ rengė visa komanda žmonių, suburta direktorės A. Stagniūnienės. Kuriant naują programą, didelį dėmesį skyrėme vaiko pažangos ir pasiekimų vertinimui. Atsižvelgiant į grupių savitumą, norint užtikrinti kokybišką ugdymą(si), pedagogai turi galimybę rinktis vaiko pažangos ir pasiekimų vertinimo formas.

Akcentavome darbą su šeima, nes vienas iš ugdymo tikslų - bendradarbiaujant su šeima, puoselėti visas vaiko galias, lemiančias vaiko asmenybės vystymosi ir jo integracijos į visuomenę sėkmę. Todėl užtikrinant nuolatinį, atjautų bendravimą su tėvais ir šeimos nariais, siekiant dalintis informacija apie vaiko patirtį, sveikatą ir poreikius, įstaiga nuolat palaiko dialogą su vaikų tėvais ir šeimos nariais, tariasi dėl to, kas vaikui būtų geriausia.

 Visas IU programos „Šičia mūsų pradžia“ kūrimo procesas yra užfiksuotas specialiai parengtame dienoraštyje, kuriame atsispindi „žingsneliai“, kuriais ėjome, rengdami IU programą. Dirbome sutelktai ir kūrybiškai – mažomis komandomis. Išanalizavome, tai, kas vyksta dabar. Būtent dabartis, „čia ir dabar“ ugdomas vaikas mums leido priartėti prie mums svarbiausių prioritetų, tikslų, siekiamybių. Su programos kūrimo komanda aptarėme tai, kas kėlė mums nerimą, analizavome įstaigos veiklą, išsiaiškinome silpnąsias ir stipriąsias mūsų veiklos puses, numatėme kaitos prioritetus. Rengimo komandos narių patirtis leido inventorizuoti jau turimą patirtį, atlikti individualių vaiko galių, poreikių analizę, pedagogų, tėvų anketinę apklausą, įstaigos krypties efektyvinimą. Analizavome žinomus programų modelius, didelį dėmesį skyrėme aktyviems ugdymo metodams, efektyviam komunikavimui su šeima ir socialiniais partneriais, kūrybiškai įstaigos aplinkai.

 Įstaigos IUP „Šičia mūsų pradžia“ kūrimas – nuoseklus, kūrybiškas, įdomus, bet nelengvas procesas. Iniciatyvių, kūrybiškų, profesionalių vadovų ir pedagogų dėka, turime išbaigtą, skirtą „Čia ir dabar“ ugdomam vaikui programą.